Pulje til udviklingsprojekter i tilknytning til historie

**HistorieLab har en pulje til udviklingsprojekter til lærere, der underviser i historie. De deltagende lærere præciserer indholdet af projekterne, der gennemføres som workshops, studiegrupper, forsøgsarbejder m.m. Hvert projekt får tilknyttet en konsulent.**

Udviklingsprojekterne er begrundet i HistorieLabs kvalitative og kvantitative undersøgelser af historielæreres og elever opfattelser af skolefaget, ”Historiefaget i fokus – dokumentationsindsatsen”, der er gennemført i 2015. Formålet med udviklingsprojekterne er dels at understøtte relevante faglige udviklingsinitiativer lokalt, dels at give HistorieLab yderligere viden om praktiske udfordringer og muligheder for faget i grundskolen.

**Sådan ansøges om deltagelse**

Rammerne for udviklingsprojekterne er en række overordnede tematikker, der er præsenteret i dette katalog. På ansøgningsskemaet (Se nedenfor) konkretiserer og tilpasser deltagerne en eller flere tematikker til lokale behov og ønsker. Projekterne skal dog være konkrete og i overensstemmelse med intentionerne i fagets mål. Dele af projektet skal afprøves i praksis.

I planlægningen af projektet er det en god ide, at deltagerne holder et møde på 1-2 timer, hvor tematikkerne gennemgås og bruges som inspiration til at formulere udviklingsprojektet – og udfylde ansøgningsskemaet.

Leverancen fra hvert udviklingsprojekt er en kort rapport (2-5 sider). Rapporten skal formidle erfaringer og viden, anbefalinger, forslag m.m., som dels kan inspirere kollegaer og dels at give HistorieLab yderligere viden om praktiske udfordringer og muligheder for faget i grundskolen. Herudover skal deltagerne stå til rådighed til at levere evt. yderligere viden om, eller erfaringer fra, projektet.

En repræsentant fra ledelsen på skolen eller i forvaltningen skal underskrive ansøgningsskemaet, som herefter mailes til HistorieLab, Vejlevej 2, 7300 Jelling. Mail: [historielab@ucl.dk](mailto:historielab@ucl.dk).

Ved udvælgelse af hvilke ansøgninger, der vil blive inddraget i projektet vil der særligt blive lagt vægt på følgende:

- at projektideen er konkret og præcist formuleret-

- at projektideen forholder sig til fagets mål

- at udviklingsprojektet vil blive afprøvet i praksis

- at gennemførelse af projektet kan styrke undervisningen lokalt på skolen

- at projektet bidrager til at bringe ny didaktisk viden og indsigter

**Konceptet**

Deltagelse i udviklingsprojekterne kan søges af en gruppe lærere (3-8) på en skole eller i en kommune. I særlige tilfælde også af 1-2 lærere.

Skolen udarbejder et timebudget. HistorieLab refunderer arbejdstimer – forventeligt mellem 10 og 30 arbejdstimer pr. deltagende lærer plus op til 10 arbejdstimer ekstra til den deltager i udviklingsprojektet, der er tovholder. I et begrænset omfang kan HistorieLab også dække andre relevante udgifter, som indgår i udviklingsprojektet. Det kan fx være mindre produktionsudgifter, afholdelse/deltagelse i konferencer, gæsteundervisere eller –konsulenter.

HistorieLab tilknytter en konsulent til hvert godkendt udviklingsprojekt, som i begrænset omfang understøtter processen. Opgaven varetages af medarbejdere ved HistorieLab eller eksterne fagpersoner, som HistorieLab ansætter hertil.

Skoleforvaltningen eller skolelederen er ansvarlige for, at de bevilligede projekter gennemføres i overensstemmelse med ansøgningen og aftalerne med HistorieLab.

**Tidsplan**

* Medio november 2015: Katalog med tematikker til udviklingsprojekter samt ansøgningsskema hentes på HistorieLabs hjemmeside (<http://historielab.dk>)
* 15. januar 2016: Deadline for ansøgninger
* 15. januar – 26. februar: HistorieLab behandler ansøgningerne.
* marts 2016: HistorieLab giver skolerne/skoleforvaltningerne besked om ansøgningerne er imødekommet[[1]](#footnote-1). HistorieLab kan forslå/kræve justeringer.
* August 2016 – marts 2017: Projekterne gennemføres
* 15. marts 2017: Deadline for tovholderens afrapportering fra projektet
* 15. marts – 1. juli 2017: En arbejdsgruppe på HistorieLab bearbejder afrapporteringerne til én eller flere metodisk-didaktiske udgivelser. Udvalgte tovholdere og/eller projektdeltagere involveres antageligt i dette arbejde, der honoreres særskilt.

Katalog – præsentation af tematikker

Nedenstående katalog præsenterer overordnede tematikker. De er til inspiration, og der er et vist overlap mellem flere af dem. I ansøgningen skal der tages afsæt i én eller flere disse tematikker.

**Hvad er historie – og hvad handler skolefaget om?**

En del elever opfatter indholdet af historie som noget faktuelt og absolut – dvs. som en mængde af kundskaber, de tilegner sig. Eleverne har således opfattelsen af, at historie er et fag, hvor man lærer, hvad der skete i fortiden, hvor man kommer fra, og hvordan tingene har udviklet sig. Eleverne har generelt svært ved at give konkrete eksempler på fagets konkrete brugsværdi. Udfordringen er, at undervisningen skal handle om meget mere end at give eleverne historiske kundskaber og et historisk overblik – og skolefaget skal have konkret mening og betydning for eleverne.

Ifølge Forenklede Fælles Mål skal eleverne til egne sig færdigheder og viden om koncepter og procedurer for, hvordan historie – forstået som fortællinger om fortiden - bliver til og bruges. Undervisningen må lægge op til, at eleverne tilegner sig og udvikler historiske kompetencer – herunder at de øver sig i at reflektere historisk (at overveje et fænomens historiske betydning, analysere og tolke kilder, identificere kontinuitet, brud og forandring, analysere sammenhænge mellem årsager og konsekvenser, demonstrere historisk empati (kunne skifte perspektiv), forstå etiske dimensioner i historiske fortolkninger).

Tematikken lægger op til, at deltagerne udvikler og afprøver ideer og forløb, der sigter på, at eleverne tilegner sig historiske kompetencer og styrker deres evner til at reflektere historisk. Det skal bl.a. ske ved, at de arbejder med og bliver bevidste om koncepter og procedurer for, hvordan og hvorfor fortællinger om fortiden bliver til og bruges.

Som introduktion tilbyder HistorieLab (video)oplæg om koncept- og procedureviden i historie og dens rolle i skolefaget.

**God historieundervisning – fokus på lærerrollen**

Læreren – hendes faglige og didaktiske viden, indstilling til og engagement – har afgørende betydning for elevernes syn på, motivation for at arbejde med og ikke mindst deres udbytte af skolefaget. Udviklingsprojektet har fokus på, hvordan undervisningen kan tilrettelægges, så den medvirker til at styrke elevernes historiske tænkning og handlekompetencer.

En del af projektet kan evt. være analyser af de situationer og sammenhænge, hvor eleverne mener, at de har lært noget. Således giver mange elever udtryk for, at de har lært noget, når der sker noget usædvanligt (at de ser en (spille)film, selv producerer film, producerer noget på computer osv.). Men er det mere ”formen”/situation, der fremhæves – end at de faktisk har lært noget om det historiske emne?

Udviklingsprojektet kan evt. tilrettelægges som aktionslæringsforløb, hvor deltagerne tager afsæt i og afprøver og udvikler egne og andres ”best practice”.

**Samarbejde i fagteam – helhedstænkning i faget**

Det er almindeligt, at skoler er opdelt i afdelinger (indskoling, mellemtrin og udskoling), hvilket indebærer flere skift af undervisere i skolefaget. Kun få skoler har fagteams på tværs af årgangene. Videndeling og kollegavejledning på tværs er derfor ofte begrænset. Undersøgelser viser, at i indskolingen og delvist på mellemtrinnet, er kompetencedækningen i historie forholdsvis lav, og nogle udskolingslærere mener, at de må begynde ”forfra” med faget, når de får eleverne i 7. klasse.

Udviklingsarbejdet sigter på at udarbejde og afprøve funktionelle (tidsøkonomiske) modeller for, hvordan historielærere løbende kan være i dialog og dele viden på langs af årgangene. Inspiration kan evt. hentes på de (få) skoler, hvor man har fagteams på langs.

**Brug læreplanen**

Med enkelte undtagelser spiller skiftende læreplaner en begrænset rolle i lærernes tilrettelæggelse af undervisningen. Det er en udbredt opfattelse, at tilgængelige læremidler må være bærere af læreplanernes intentioner. Ofte har læremidlerne derfor en ret styrende rolle for valg af indhold.

Sigtet med projektet er, at deltagerne styrker deres forudsætninger for at bruge læreplanen Forenklede Fælles Mål reflektere og konstruktivt. Deltagerne arbejder bl.a. med:

* Hvordan vælges indhold og aktiviteter, der understøtter elevernes opnåelse af kompetence-, færdigheds- og vidensmål?
* Hvordan styrkes elevernes forståelse af kronologi, historiske sammenhænge, historiebrug osv.?
* Hvordan formuleres læringsmål, så alle elever forstår og kan bruge dem?

**Historieundervisning i indskolingen og på mellemtrinnet**

Især i indskolingen og i nogen grad på mellemtrinnet betyder fålærerprincippet, at historieundervisningen varetages af en lærer, der også underviser i fag med større volumen (fx dansk). I nogle tilfælde har det som konsekvens, at historiefaget bliver noget klemt.

Projektet fokuserer på at indsamle og vurdere praksiserfaringer samt at udvikle og afprøve tværfaglige forløb mellem historie og dansk og evt. andre fag, som både giver historie et ”løft”, og som samtidig lever op til kompetencemål m.m. i de involverede fag. Projektet er særlig relevant for lærere, der underviser i indskolingen og på mellemtrinnet, men kan selvfølgelig også omfatte udskolingslærere.

**Hensigtsmæssige arbejdsformer (og organisationsformer) i faget**

Det er en udbredt praksis, at læreren først formidler grundlæggende viden om et emne, før eleverne selv deltager aktivt, fx i form af et gruppearbejde. Generelt oplever eleverne derfor, at det er læreren (og lærermidlerne), der fastlægger undervisningens indhold, formulere opgaverne og bestemmer organisationsformer – og at de, som elever, har begrænset indflydelse. En del elever giver udtryk for, at de oplever faget som ”tungt”, når læreren er meget ”på”, og de skal tage noter.

I en kompetenceorienteret og målstyret undervisning skal det i højere grad være eleverne, der fra begyndelsen er aktive. Lærerens opgave er at udfordre elevernes forhåndsopfattelser, skabe nysgerrighed og interesse, så de selv er aktive i en målsætning og læreprocesser.

Sigtet med projektet er, at deltagerne udvikler og afprøver undervisningskoncepter, der bygger på, at elevernes forståelse af, hvorfor noget (fx viden om fortiden) er vigtigt at vide, hvordan de kan undersøge det, og hvad de kan bruge denne viden til. HistorieLab tilbyder (video)oplæg til inspiration. Projektet kan fx have fokus på et eller flere af nedenstående:

* Hvordan udfordres eleverne – valg af (igangsættende spørgsmål og aktiviteter)?
* Problemorienterede/projektorienterede arbejdsformer
* Det gode gruppearbejde – hvad egner sig til denne organisationsform?
* Kan it-værktøjer facilitere elevernes aktivitet og udbytte i faget?
* Udvikling og afprøvning af varierede/andre måder at lære på, fx (rolle)spil
* Flipped Classroom i historie

**Kildebegrebet i historieundervisningen**

Forenklede Fælles Mål lægger op til en kompetenceorienteret historieundervisning, der er rettet mod at styrke elevernes evner til historisk refleksion. I en sådan undervisning er kildearbejde centralt. Men hvordan gøres kildearbejde og anvendelse af kildekritiske begreber funktionelt og meningsfuldt for eleverne fra 3.-9. klasse? Hvor og hvordan finder de kilderne, og hvordan kan de bruge dem?

Deltagerne i projektet udvikler og afprøver undervisningsforløb, hvor eleverne er aktive i arbejdet med forskellige kildetyper – fra problemformulering over analyse og tolkning til konstruktion af lødige historiske fortællinger.

**Hvordan gøres historie relevant og vedkommende for (alle) elever?**

Mange elever interesserer sig umiddelbart for fascinerende og dramatiske fortællinger om fortidige personer og hændelsesforløb. Men begivenhederne må ikke ligger for langt tilbage. Ældre historie (mere end 200 år gammelt) anses af mange elever som mindre interessant end nyere. En del elever mener, at indholdet i historie skal have betydning i dag for at være relevant. Samtidig har mange elever svært ved at se sammenhænge mellem deres verden og hverdagsliv og det, de arbejder med i historie.

Udviklingsprojektet fokuserer på, hvordan undervisningen kan tilrettelægges, så eleverne oplever, at de kompetencer (viden og færdigheder), de tilegner sig, har betydning, er meningsfulde og brugbare som ”redskaber” til at forstå sig selv i tid og rum og orientere sig i deres samtid og tage bestik af fremtiden?

HistorieLab tilbyder (video)oplæg og artikler om tematikken. Deltagerne kan evt. vælge at undersøge, om det forudsætter et vist niveau af kognitiv udvikling (modenhed) hos eleverne at forstå sammenhænge mellem fortid, nutid og fremtid.

En anden mulighed kan være, at deltagerne undersøger fremgangsmåder og didaktiker, der gør det motiverende og meningsfuldt for eleverne at beskæftige sig med ældre historie.

**Dansk og omverdenens historie i samspil**

Skolefaget historie har bl.a. til opgave at bidrage til elevernes alsidige udvikling og støtte deres kompetencer til forstå og kvalificeret forholde sig til også komplekse forhold i deres samtid lokalt, nationalt og globalt.

Indholdsmæssigt har Danmarkshistorie traditionelt været det centrale i skolefaget. I en globaliseret verden og mere multikulturelle samfund er det relevant også at vælge indhold ud fra andre kriterier, hvad flere færdigheds- og vidensmål i læreplanen også lægger op til.

Projektet er rettet mod tilgange til faget, hvor arbejdet med global og big history og at flere gyldige fortællinger om samme begivenheder gives mere plads i undervisningen.

HistorieLab tilbyder (video)oplæg og artikler om tematikken. Deltagerne i projektet udvikler, afprøver og vurderer forløb, der er konstrueret ud fra andre principper end nationale og politiske. Projektet kan gennemføres af enkeltlærere.

**Læremidler – typer, indhold og brug**

Didaktiserede læremidler i form af historiesystemer og –portaler er ofte ret styrende for undervisningens form og indhold. Projektet har fokus på kriterier for valg og brug af læremidler. Især i udskolingen er det almindeligt at pc’er anvendes som udvidede skrivemaskine, til at eleverne skriver noter og ind imellem udarbejder præsentationer i fx PowerPoint eller Prezzi – eller til at besvare Multiple Choices.

I projektet udvikler deltagerne koncepter for læremidler, der faciliterer, at eleverne reflekterer historisk – og styrker kompetencer i faget. Deltagerne sammensætter læremidler til forløb og udarbejder forslag til undervisningsaktiviteter, som understøtter intentioner i Forenklede Fælles Mål. Der bør indgå ikke-traditionelle læremidler i forløbene, fx spil, it-redskaber og bevægelse.

**Ud af klasseværelset – æstetiske læreprocesser**

I indskolingen og på mellemtrinnet er det almindeligt at bruge nærområdet som læringsrum. I udskolingen foregår næsten al historieundervisning på skolen – ofte med begrundelsen om, at ”der er meget, som skal nås”.

Deltagerne i projektet har fokus på, hvordan man også i historieundervisningen i de ældre klasser kan anvende andre læringsrum (fx byrum og samarbejde med kulturinstitutioner) og målrettet gøre brug af bevægelse og æstetisk læring. Konkrete forløb udvikles, afprøves og vurderes.

**Fra grundskole til ungdomsuddannelser**

Nogle historielærere i udskolingen giver udtryk for, at de forbereder eleverne til en eventuel prøve i faget, men at det kunne være rart at vide lidt mere om historieundervisningen i ungdomsuddannelserne, så undervisningen i 9. klasse i et vist omfang kan forholde sig hertil – og dermed støtte eleverne i oplevelsen af sammenhæng mellem grundskole og ungdomsuddannelser.

Projektet kan etableres som et samarbejdsprojekt mellem en grundskole og en eller flere ungdomsuddannelser. De involverede lærere tilrettelægger og afprøver mindst ét forløb, der faciliterer sammenhænge mellem historieundervisningen i grundskolen og en eller flere ungdomsuddannelser.

Ansøgningsskema

Ansøgningsskemaet udfyldes og mailes til [historielab@ucl.dk](mailto:historielab@ucl.dk) som vedhæftet fil senest 15. januar 2016. I emnefeltet skrives ”udviklingsprojekter 2016-2017”

|  |  |
| --- | --- |
| Projektets titel |  |
| Projektets mål |  |
| Beskrivelse af projektet (150-300 ord) |  |
| Leverance (rapport) foreløbige overvejelse over forventet output, og hvordan projektets viden kan deles/formidles |  |
| Foreløbig tidsplan, milepæle |  |
| Budget (arbejdstimer – gerne fordelt på enkelte opgaver) |  |
| Evt. øvrige omkostninger i tilknytning til udviklingsprojektet, der søges dækket |  |
| Særlige tematikker, der ønskes bistand fra HistorieLabs konsulent til |  |
| Evt. andre relevante oplysninger |  |
| Skole (navn på ansvarlig skoleleder eller medarbejder i skoleforvaltningen) |  |
| Deltagere (navn + skole + underviser i historie på xx klassetrin) |  |
| Tovholder (navn, mail, tlf.) |  |
| Underskrift (ansvarlig fra skoleforvaltning eller skoleleder) |  |
| HistorieLab – kommentarer – godkendt/ikke godkendt |  |
| Navn og kontaktoplysninger på konsulent (udfyldes af HistorieLab) |  |

1. HistorieLab giver en kort begrundelse for godkendelse eller afslag. [↑](#footnote-ref-1)